Cadillac Catera

Η Cadillac Catera (Κάντιλακ Κατέρα) ήταν ένα μεσαίο πολυτελές σεντάν αυτοκίνητο της κατηγορίας Ε, της αμερικανικής αυτοκινητοβιομηχανίας Cadillac, που κατασκευάστηκε μεταξύ του 1996 και του 2001, αν και ουσιαστικά δεν ήταν ξεχωριστό μοντέλο, αλλά μια παράλληλη έκδοση της δεύτερης γενιάς του Opel Omega με πληρέστερο εξοπλισμό, για τις ανάγκες της αμερικανικής αγοράς. Συνολικά παρήχθησαν 94.801 αντίτυπα σειράς Catera. Οι κυριότεροι ανταγωνιστές της ήταν η Mercedes E-Class W210, η BMW Σειρά 5 E39, το Audi A6 και το Lincoln LS.

 Εξέλιξη και εμπορική τοποθέτηση 

Ήδη από τη δεκαετία του 1980, η Cadillac είχε προσθέσει το Cimarron, ένα παράγωγο της Opel, στην παλέτα της ως entry-level μοντέλο, που εισέπραξε όμως άκρως αρνητικά σχόλια και καταστροφική εμπορική πορεία.

Στη δεκαετία του 1990, ξεκίνησε μια νέα προσέγγιση για την επέκταση της παλέτας των μοντέλων προς τα κάτω με ένα όχημα μεσαίας κατηγορίας. Δεδομένου ότι οι ευρωπαϊκές μάρκες Mercedes-Benz και BMW ήταν πολύ ισχυρές σε αυτόν τον τομέα, η λύση που προκρίθηκε ήταν η μαζική παραγωγή μίας παράλληλης έκδοσης της δεύτερης γενιάς του Opel Omega (Opel Omega MV6, παραγωγή Ιανουάριος 1994 - Ιούνιος 2003). Η επιλογή του Omega ως βάση έγινε για να κρατηθούν, τόσο το κόστος παραγωγής, όσο και η τιμή διάθεσης στην αγορά, σε χαμηλά και ανταγωνιστικά επίπεδα. Με το μοντέλο αυτό, παράλληλα, η Cadillac επεδίωξε να διευρύνει την παλέτα των μοντέλων της προς τις μικρότερες κατηγορίες αυτοκινήτων, καθώς είχε γίνει προφανές ότι η επέκταση της παλέτας της προς μια πιο μεσαία τάξη ήταν πλέον άμεσα αναγκαία.

Η πρώτη επίσημη παρουσίαση ενός πρωτότυπου αυτοκινήτου για την Catera πραγματοποιήθηκε στο Σαλόνι Αυτοκινήτου του Ντιτρόιτ τον Ιανουάριο του 1994 με την ονομασία Cadillac LSE. Σύντομα όμως, το αυτοκίνητο επανασχεδιάστηκε επειγόντως, και ιδίως στο πίσω μέρος, λόγω των εξαιρετικά αρνητικών αντιδράσεων του κοινού της εμπορικής έκθεσης. Είναι χαρακτηριστικό ότι μετά την αποκάλυψη του μοντέλου ακούγονταν μόνο «γρυλίσματα και βογγητά» και οι παρατηρητές το ονόμασαν ειρωνικά «Cimarron II», μια χλευαστική αναφορά στο μοντέλο της Cadillac που παρουσιάστηκε στις αρχές της δεκαετίας του 1980 και δεν ήταν παρά ένα Chevrolet Cavalier αξίας 8.000 δολαρίων με δερμάτινα καθίσματα που πωλούνταν για 12.000 δολάρια. Το LSE έμοιαζε με ένα Chevrolet Lumina με το πίσω άκρο του Pontiac Grand Am, με αποτέλεσμα μια επείγουσα εντολή ολικού επανασχεδιασμού. Παράλληλα με τις αλλαγές αυτές, το μοντέλο μετονομάστηκε σε Catera, μια λέξη που προφέρεται Κατέρα και δεν σημαίνει κάτι, αλλά δημιουργήθηκε τεχνητά.

Η τελική εξωτερική εμφάνιση και η σχεδίαση στο σαλόνι της Catera ήταν σχεδόν ίδιες με αυτές του Opel Omega, διαφέροντας ελαφρά μόνο στη μπροστινή γρίλια και στα πίσω φώτα, τα οποία (μέχρι την ανανέωση που έγινε το καλοκαίρι του 1999, δείτε τη σχετική ενότητα) απλώνονταν σε όλο το πίσω μέρος του αυτοκινήτου. Ωστόσο, οι μηχανικοί της Cadillac προέβησαν σε μια σειρά βελτιώσεων στην πολυτέλεια και στην ασφάλεια, προσθέτοντας επιπλέον βάρος στο αρχικό καθαρό βάρος του Omega MV6 και παρεμβαίνοντας στην ανάρτηση, ώστε να γίνει πιο άνετη. Επίσης, προσέθεσαν κάποιες επιπλέον πινελιές πολυτελείας στο σαλόνι, κυρίως με περισσότερες ξύλινες επενδύσεις, ενώ το μοντέλο έφερε και πληρέστερο εξοπλισμό από το Omega.

Η ανάγκη εισαγωγής της, έγινε ακόμα πιο επιτακτική το 1995, όταν ο μητρικός όμιλος της General Motors ανακοίνωσε ότι το τελευταίο παραδοσιακό πισωκίνητο σεντάν τεράστιων διαστάσεων, που συνέχιζε την παράδοση των αμερικανικών εξαιρετικά μεγάλων σεντάν του παρελθόντος, η Cadillac Fleetwood, θα αποσυρόταν οριστικά από την παραγωγή μετά τη λήξη της σεζόν του 1996, χωρίς να υπάρξει κανένας διάδοχος. Αυτό έφερε τότε σε εξαιρετικά δύσκολη θέση την Cadillac, διότι η παλέτα των μοντέλων της θα έμενε με δύο μόλις 4-πορτα σεντάν 3 όγκων, τις Seville και DeVille, και μάλιστα κανένα από αυτά δεν θα ήταν πισωκίνητο. Ως αποτέλεσμα, η εταιρεία επιτάχυνε την εξέλιξη της Catera, προκειμένου να εισάγει στην παραγωγή και τρίτο σεντάν, όσο το δυνατόν ταχύτερα.

Άμεση συνέπεια ήταν ότι η Catera, ταυτόχρονα, αντικατέστησε τον ρόλο της Fleetwood ως το μοναδικό πισωκίνητο σεντάν της Cadillac. Επιπλέον, κατά τα έτη κυκλοφορίας της, ήταν το μοναδικό μοντέλο της Cadillac χωρίς κινητήρα V8, καθώς έφερε μόνο έναν βενζινοκινητήρα 3.0 λίτρων V6. Θεωρήθηκε τότε ως ο έμμεσος διάδοχος της εμπορικά ανεπιτυχούς Cadillac Cimarron του 1981 - 1988, αν και είχε εμφανώς μεγαλύτερες διαστάσεις από την Cimarron. Ενδεικτικώς, το συνολικό μήκος της Cimarron ήταν μόλις 4.516 χιλιοστά, ενώ το μήκος της Catera πλησίαζε τα 5 μέτρα.

Το 1995, έγινε γνωστό ότι η Cadillac αρχικά ήθελε να κατασκευάσει ένα εντελώς νέο αυτοκίνητο χωρίς να βασίζεται σε μια υπάρχουσα πλατφόρμα. Τα οικονομικά υπαγόρευαν, ωστόσο, ότι δεν υπήρχε ευχέρεια για κάτι τέτοιο και η Cadillac αναγκάστηκε να μετατρέψει το Omega στην Catera. Αξιωματούχοι του ομίλου της General Motors δήλωσαν τότε ότι κόστισε 200 εκατομμύρια δολάρια για τη μετατροπή του Omega στην Catera, αλλά θα κόστιζε τρεις φορές περισσότερο για ένα εντελώς νέο αυτοκίνητο.

Μέσα στο 1996, ένα μοντέλο πρώιμης παραγωγής παρουσιάστηκε διαδοχικά στις διεθνείς εκθέσεις αυτοκινήτων του Ντιτρόιτ, του Μόντρεαλ, του Βανκούβερ και του Τορόντο.

 Διαθεσιμότητα 

Για πρώτη φορά κυκλοφόρησε στις ΗΠΑ το φθινόπωρο του 1996, για τη σεζόν (model year, έτος μοντέλου) του 1997, ως το βασικό «εισαγωγικό» μοντέλο της Cadillac και, ταυτόχρονα, με μια σειρά διαφημίσεων του αυτοκινήτου με εντυπωσιακά οπτικά εφέ, στις οποίες συμμετείχε η Σίντι Κρόφορντ. Αρχικά, η βασική του εμπορική τιμή ήταν 29.995 δολάρια, δηλαδή 58.300 δολάρια με την ισοτιμία του 2023. Χρονολογικά, η εισαγωγή της Catera ήρθε 2 έτη μετά την έναρξη της παραγωγής του Opel Omega δεύτερης γενιάς. Επίσης, η Catera προσφερόταν με έναν μόνο κινητήρα, τον βενζινοκινητήρα 3.0 λίτρων V6 της κορυφαίας έκδοσης του Omega. Στη Βόρεια Αμερική, ο κινητήρας αυτός απέδιδε ισχύ 200 hp (147 kW). Το μοναδικό διαθέσιμο κιβώτιο ταχυτήτων της Cadillac Catera, ήταν ένα 4-τάχυτο αυτόματο, σε αντίθεση με το Opel Omega, που είχε προσφερθεί επίσης και με 5-τάχυτο μηχανικό κιβώτιο.

Κατασκευαζόταν στη γραμμή παραγωγής της Opel στο Ρύσελσχαϊμ της Γερμανίας, μαζί με το Omega, και εξαγόταν ως πλήρες αυτοκίνητο στις αγορές όπου διατέθηκε. Κυρίως κυκλοφόρησε στις Ηνωμένες Πολιτείες, στον Καναδά και στις χώρες που ανήκουν στο Συμβούλιο Συνεργασίας του Κόλπου, αλλά και σε λίγα ακόμα κράτη παγκοσμίως - γενικώς σε κράτη όπου η Opel δεν είχε ισχυρή παρουσία. Ειδικότερα στην Ευρώπη, δεν διατέθηκε ποτέ επίσημα, παρά μόνο μεμονωμένα και κατόπιν ειδικής παραγγελίας, και σε ελάχιστα κράτη. Η ευρωπαϊκή εκδοχή του κινητήρα όσων λίγων παραγγέλθησαν, ήταν ελαφρώς ισχυρότερη και απέδιδε ισχύ 211 hp (155 kW), λόγω των κάπως λιγότερο αυστηρών προδιαγραφών για τις εκπομπές καυσαερίων από αυτές που ίσχυαν τότε στη Βόρεια Αμερική. Αντιθέτως, σε κάποιες άλλες αγορές, όπως στην Ελλάδα και στην κατασκευάστρια Γερμανία, το μοντέλο δεν κυκλοφόρησε ποτέ, ούτε καν από παράλληλες εισαγωγές, λόγω της ισχυρής παρουσίας της Opel, προκειμένου να μην προκληθεί εσωτερικός ανταγωνισμός με το Omega μέσα στον όμιλο της General Motors.

 Ενεργητική και παθητική ασφάλεια 

Η Catera έφερε εξ αρχής στάνταρ Σύστημα Αντιμπλοκαρίσματος Τροχών (Anti-lock Braking System / ABS), Σύστημα Ελέγχου Πρόσφυσης (traction control system), φώτα που λάμπουν και την ημέρα (daytime running lights) και 2 μπροστινούς αερόσακους, ενώ έξτρα ήταν το σύστημα τηλεματικής της General Motors OnStar. Στα τέλη του 1998, η έκδοση Sport απέκτησε και πλευρικούς αερόσακους και κατά την ανανέωση του 1999 οι πλευρικοί αερόσακοι έγιναν πλέον στάνταρ σε όλες τις Catera. Από την άλλη πάντως, Σύστημα Ελέγχου Ευστάθειας (ESP) δεν προσφερόταν.

 Ανανέωση του 1999 

Το καλοκαίρι του 1999, η Cadillac Catera και το Opel Omega δεύτερης γενιάς υπέστησαν μια ελαφρά ανανέωση. Οι κοινές αλλαγές περιελάμβαναν νέες γρίλιες και πίσω φώτα, νέους εξωτερικούς καθρέφτες, νέο ντιζάιν στις ζάντες αλουμινίου και βελτιώσεις στο εσωτερικό, με νέα κεντρική κονσόλα. Ειδικότερα η Catera απέκτησε τότε και μια κάπως πιο σκληρή ανάρτηση, συν προαιρετικούς προβολείς μεγάλης ισχύος HID (High-intensity discharge).

 Εμπορική πορεία 

Το μοντέλο ήταν μικρότερο και με πολύ λιγότερη ισχύ από όλες τις άλλες Cadillac της τότε χρονικής περιόδου. Μολονότι η Catera αρχικά απέσπασε θετικές κριτικές από τον Τύπο αυτοκινήτου, οι πωλήσεις δεν έφτασαν ποτέ τα αναμενόμενα επίπεδα, αν και θεωρήθηκαν ως σχετικά καλές από την εταιρεία. Γενικώς θεωρήθηκε από το ευρύ κοινό ότι έδειχνε μάλλον αδιάφορη και ανεπαρκής για το ίματζ της εταιρείας και τις απαιτήσεις των υποψήφιων αγοραστών των αυτοκινήτων πολυτελείας. Οι τυπικοί αγοραστές της Cadillac επιζητούσαν ένα σαφώς πιο ξεχωριστής προσωπικότητας και πιο ευρύχωρο αυτοκίνητο και, επιπλέον, η Catera δεν μπόρεσε να προσελκύσει αρκετό νεανικό κοινό από τις ευρωπαϊκές μάρκες πολυτελείας ή τουλάχιστον όχι στον βαθμό που ήλπιζε η Cadillac. Σύντομα, επίσης, εμφανίστηκαν πολλά και σοβαρά προβλήματα αναξιοπιστίας, κοινά με αυτά του Opel Omega δεύτερης γενιάς, και επέφεραν την οριστική διακοπή του μοντέλου μέσα σε μικρό χρονικό διάστημα.

 Αντικατάσταση της Catera  

Το 2001, η Catera αποσύρθηκε από την αγορά, ενώ η παραγωγή του δίδυμου Omega τελικώς διακόπηκε στις 25 Ιουνίου 2003, χωρίς να υπάρξει ποτέ διάδοχος για το Omega.

Αντιθέτως, για την Catera, μετά από μια παύση ενός έτους, το 2002 ήρθε ο επίσημος διάδοχος και ήταν η Cadillac CTS. Μάλιστα έλαβε το όνομα CTS λόγω μιας αλλαγής που έγινε τότε στην ονοματολογία της Cadillac. Για την ακρίβεια, ακολούθησε το νέο σύστημα ονοματολογίας με τα 3 γράμματα, που καθιέρωσε η Cadillac μεταξύ του 2002 και του 2005. Ειδικότερα, η Cadillac STS πήρε το όνομά της από την ισχυρότερη έκδοση της προκατόχου Cadillac Seville, την Seville STS (Seville Touring Sedan), η Cadillac DTS πήρε το όνομά της από την ισχυρότερη έκδοση της προκατόχου Cadillac DeVille, την DeVille DTS (DeVille Touring Sedan), και η Cadillac CTS έλαβε το όνομά της με το ίδιο πρότυπο (Catera Touring Sedan).

Η εντελώς νέα CTS ήταν πλέον πιο ξεχωριστή ως μοντέλο, με εντονότερη προσωπικότητα και σημείωσε μεγάλη επιτυχία στην αγορά της Βόρειας Αμερικής, ενώ διατέθηκε επίσημα και στα κράτη της Ευρώπης, μεταξύ των οποίων και στην Ελλάδα.

 Πωλήσεις 
Οι χρονολογίες δίνονται σε ημερολογιακά έτη και όχι σε σεζόν (model years).

ΈτοςΠωλήσεις19961.676199725.411199825.333199915.068200017.29020019.7642002 244200315Σύνολο94.801

 Αναφορές 

 Βιβλιογραφία 
 John Phillips. «Cadillac Catera Sport». Car and Driver (May 2000): p. 120–125.

 Εξωτερικοί σύνδεσμοι 

 1997-2001 Cadillac Catera review
 IIHS crash test results for Cadillac Catera 
 Cadillac Catera Owners 

Catera
Κατηγορία:Αμερικανικά αυτοκίνητα
Κατηγορία:Αυτοκίνητα πολυτελείας